**GRADSKO VIJEĆE**

**GRADA NOVIGRADA - CITTANOVA**

**SMJERNICE ZA ORGANIZACIJU I RAZVOJ SUSTAVA CIVILNE ZAŠTITE GRADA NOVIGRADA-CITTANOVA ZA RADOBLJE OD 1.1.2024. DO 31.12.2027. GODINE**

KLASA: 240-01/23-01/02

URBROJ: 2163-5-01-23-01

Novigrad-Cittanova, 2.10.2023.

Pripremili:

Denis Stipanov, prof., Služba civilne zaštite VZIŽ

Sania Blaškić, dipl.iur

Gradonačelnik

Anteo Milos

 **PRIJEDLOG**

Temeljem članka 17. stavak 1. Zakona o sustavu civilnoj zaštiti (Narodne novine br. 82/15, 118/18, 31/20, 20/21 i 114/22) i članka 101. Statuta Grada Novigrada-Cittanova („Službene novine Grada Novigrada-Cittanova“, broj 5/09, 3/13, 2/14, 2/17, 1/18, 1/21, 6/21, 7/21-pročišćeni tekst, 3/22), Gradsko vijeće Grada Novigrada-Cittanova, na x. sjednici od -\_\_\_\_\_\_\_\_\_\_\_\_ 2023. godine usvaja

**ZAKLJUČAK**

**o donošenju Smjernica za organizaciju i razvoj sustava civilne zaštite**

**Grada Novigrada-Cittanova za razdoblje od 1.1.2024. do 31.12.2027. godine**

**I**

Ovim se Zaključkom donose Smjernice za organizaciju i razvoj sustava zaštite civilne zaštite Grada Novigrada-Cittanova za razdoblje od 1.1.2024. do 31.12.2027. godine.

**II**

Smjernice za organizaciju i razvoj sustava civilne zaštite Grada Novigrada-Cittanova iz prethodne točke čine sastavni dio ovog Zaključka.

**III**

Ovaj Zaključak stupa na snagu osmog dana od dana objave u Službenim stranicama Grada Novigrada-Cittanova.

Klasa:240-01/23-01/02

Urbroj:2163-5-02-23-02

Novigrad-Cittanova,\_\_\_\_\_\_\_\_ 2023.

**GRADSKO VIJEĆE GRADA NOVIGRADA-CITTANOVA**

**PREDSJEDNICA**

**Dijana Lipovac Matić**

**SMJERNICE**

**ZA ORGANIZACIJU I RAZVOJ SUSTAVA CIVILNE ZAŠTITE GRADA NOVIGRADA-CITTANOVA ZA RAZDOBLJE OD 1.1.2024. DO 31.12.2027. GODINE**

1. **UVOD**

Zakonom o sustavu civilne zaštite (“Narodne novine“ br. 82/15, 118/18, 31/20, 20/21 i 114/22) određeno je da sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa, te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

Načela sustava civilne zaštite su opća načela (načelo humanosti i načelo zabrane diskriminacije), te načela operativnog djelovanja sustava civilne zaštite (načelo supsidijarnosti, načelo solidarnosti i načelo kontinuiteta djelovanja).

Jedinice lokalne i područne (regionalne) samouprave za potrebe pripravnosti i reagiranja kod velikih nesreća i katastrofa dužne su jačati i nadopunjavati spremnost postojećih operativnih snaga sustava civilne zaštite na njihovom području sukladno procjeni rizika od velikih nesreća i planu djelovanja civilne zaštite, a ako postojećim operativnim snagama ne mogu odgovoriti na posljedice utvrđene procjenom rizika, dužne su osnovati dodatne postrojbe civilne zaštite.

Brzo i učinkovito djelovanje operativnih snaga civilne zaštite u velikim nesrećama i katastrofama može spasiti mnoge živote, smanjiti socijalno-ekonomske, infrastrukturne i sigurnosne poremećaje i spriječiti naknadne nesreće koje mogu izazvati veće posljedice od utjecaja ugroze koja je već nastupila.

Sukladno razmjeru opasnosti, prijetnji i posljedica, velikih nesreća i katastrofa, te ugroženosti stanovništva, materijalnih i kulturnih dobara i okoliša, utvrđenih Procjenom rizika od velikih nesreća za Grad Novigrad-Cittanova, a u cilju zaštite i spašavanja ljudi, materijalnih dobara, te okoliša kao i ravnomjernog razvoja svih nositelja sustava civilne zaštite (stožer civilne zaštite, civilna zaštita, vatrogastvo, udruge građana od značaja za civilnu zaštitu, službe i pravne osobe koje se zaštitom i spašavanjem bave u okviru redovne djelatnosti), a koristeći polazišta i zaključke iz godišnje Analize sustava civilne zaštite na području Grada Novigrada-Cittanova u 2023. godini, donose se Smjernice za organizaciju i razvoj sustava civilne zaštite Grada Novigrada-Cittanova za razdoblje od 1.1.2024. do 31.12.2027. godine (u nastavku teksta: Smjernice).

Cilj Smjernica je osigurati postupnu i kontinuiranu izgradnju sustava civilne zaštite koji će osigurati visoku razinu spremnosti za provedbu zadaća zaštite i spašavanja stanovništva i materijalnih dobara na području Grada Novigrada-Cittanova u složenim uvjetima prirodnih ili drugih većih nesreća, odnosno katastrofa.

Smjernice se kratkoročno odnose na donošenje plana civilne zaštite, procjene rizika od velikih nesreća i plan djelovanja civilne zaštite kao temeljnih dokumenata za daljnje funkcioniranje samog sustava civilne zaštite, a dugoročno predstavlja kontinuirani proces provođenja aktivnosti kojima će se iz godine u godinu razvijati i usavršavati sustav civilne zaštite kako bi se postigao najviši standard potreban za provedbu zadaća svih operativnih snaga.

Ostvarivanje ciljeva i aktivnosti koje su predviđene ovim Smjernicama podrazumijeva potrebu izgradnje učinkovitog sustava civilne zaštite utemeljenog na realnoj Procjeni rizika od opasnosti, nastanka i posljedica katastrofa i velikih nesreća za područje Grada Novigrada-Cittanova, ali uz maksimalno uvažavanje dostignutog stupnja opremljenosti i uvježbanosti trenutnih operativnih snaga, čime će se izbjeći dupliranje kapaciteta i osigurati racionalan pristup u trošenju proračunskog novca.

Sukladno tomu, razvoj civilne zaštite Grada Novigrada-Cittanova u razdoblju od 1.1.2024. do 31.12.2027. godine treba usmjeriti prema sljedećim aktivnostima:

# SMJERNICE

* 1. Temelj za izradu ovih Smjernica je Zakon o sustavu civilne zaštite NN br. 82/15, 118/18, 31/20, 20/21, 114/22.
	2. Ove Smjernice određuju razvoj sustava civilne zaštite u Gradu Novigradu-Cittanova u okviru jedinstvenog sustava civilne zaštite u Republici Hrvatskoj.
	3. Razvoj sustava civilne zaštite je kontinuirani i kreativni proces kojim će se sukcesivno razvijati i usavršavati sustav radi dosezanja najviših standarda potrebnih za provedbu zadaća zaštite i spašavanja.
	4. Sustav civilne zaštite je oblik pripremanja i sudjelovanja sudionika civilne zaštite u reagiranju na nesreće, velike nesreće i katastrofe te ustrojavanja, pripremanja i sudjelovanja operativnih snaga civilne zaštite u prevenciji, reagiranju na nesreće, velike nesreće i katastrofe i otklanjanju njihovih mogućih uzroka i posljedica.
	5. Smjernicama se utvrđuju međusobna prava i obveze svih subjekata i sudionika civilne zaštite kroz plansko pripremanje, osposobljavanje, opremanje i uvježbavanje njihovih organiziranih operativnih snaga kao i način međusobne koordinacije u izvršavanju zadaća zaštite i spašavanja radi što kvalitetnijeg razvoja sustava civilne zaštite.
	6. Polazište za razvoj sustava civilne zaštite je Procjena rizika od velikih nesreća za Grad Novigrad-Cittanova te Plan djelovanja civilne zaštite Grada Novigrada-Cittanova kao njegov sastavni dio te standardni operativni postupci koji iz toga proizlaze.

## PLANSKI DOKUMENTI

Grad Novigrad-Cittanova ima izrađenu, ažuriranu i usklađenu Procjenu rizika od velikih nesreća i Plan djelovanja civilne zaštite Grada Novigrada-Cittanova u skladu s člankom 97. Zakona o sustavu civilne zaštite NN br. 82/15, 118/18, 31/20, 20/21, 114/22, kao i važećim podzakonskim propisima navedenima u članku 93. Zakona o sustavu civilne zaštite.

Nakon donošenja Procjene rizika izradio se Plan djelovanja civilne zaštite tako da su sa istime upoznati svi sudionici u provedbi sustava civilne zaštite Grada; sa vrstom i kvantitetom prepoznatih rizika i s ulogom svakog pojedinog sudionika u njihovom otklanjanju.

## OPERATIVNE SNAGE SUSTAVA CIVILNE ZAŠTITE

Mjere i aktivnosti u sustavu civilne zaštite provode operativne snage sustava civilne zaštite na području Grada Novigrada-Cittanova:

* + - 1. Stožer civilne zaštite Grada Novigrada-Cittanova
			2. Operativne snage vatrogastva
			3. Gradsko društvo Crvenog križa Buje
			4. Hrvatska gorska služba spašavanja-Stanica Istra
			5. Udruge
			6. Povjerenici civilne zaštite
			7. Koordinatori na lokaciji
			8. Pravne osobe u sustavu civilne zaštite Grada Novigrada-Cittanova
			9. Ostale službe i pravne osobe koje se bave civilnom zaštitom

Cilj je osigurati adekvatnu veličinu operativnih snaga koje će na temelju svoje jačine, osposobljenosti i uvježbanosti, osobne i skupne opremljenosti, pravilnog i nedvosmislenog sustava upravljanja, zapovijedanja i nadzora moći učinkovito suprotstaviti ugrozi, preventivno djelovati na nastajanje nesreće, ako je ona neizbježna, na najmanju moguću mjeru i što prije osigurati uvjete za nastavak normalnog života i rada.

## 2.1. STOŽER CIVILNE ZAŠTITE GRADA NOVIGRADA-CITTANOVA

Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama.

Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

Radom Stožera civilne zaštite Grada Novigrada-Cittanova rukovodi načelnik stožera, a kada se proglasi velika nesreća, rukovođenje preuzima gradonačelnik Grada Novigrada-Cittanova.

Da bi Stožer uspješno obavljao svoje zadaće u sustavu civilne zaštite potrebno je u razdoblju od 1.1.2024. do 31.12.2027. godine provesti sljedeće mjere i aktivnosti:

* nastaviti s kontinuiranim osposobljavanjem članova Stožera kao stručnog tijela gradonačelnika, u cilju njihovog osposobljavanja za provođenje mjera zaštite i spašavanja stanovništva i imovine u slučaju nastanka prirodnih ili tehničko- tehnoloških nesreća, odnosno u slučaju nastanka akcidenta s opasnim tvarima koje mogu nastati u proizvodnji, prijevozu, skladištenju i korištenju opasnih tvari,
* održati sjednice stožera civilne zaštite najmanje jedanput godišnje, a po potrebi i više, kako bi se pravodobno izvršile pripreme za moguće ugroze, odnosno izvršile sve predviđene zadaće zakonom,
* potrebno je provoditi aktivnosti na jačanju značaja sustava civilne zaštite kroz organiziranje zajedničke simulacijske i pokazne vježbe svih operativnih snaga Grada Novigrada-Cittanova, te osigurati sudjelovanje članova Stožera na vježbama drugih organizacija,
* nastaviti proces materijalno-tehničkog opremanja Stožera,
* aplicirati u programima za prekograničnu suradnju Europske unije i osigurati sredstva za daljnju izgradnju sustava civilne zaštite,
* osigurati potrebne tehničke, programske i prostorne uvjete za rad Stožera,
* uskladiti ustroj i ljudske potencijale potrebne za učinkovito provođenje zakonom utvrđenih zadaća.

## 2.2 OPERATIVNE SNAGE VATROGASTVA

Operativne snage vatrogastva temeljna su operativna snaga sustava civilne zaštite koje djeluju u sustavu civilne zaštite Grada Novigrada-Cittanova u skladu s odredbama posebnih propisa kojima se uređuje područje vatrogastva; Zakona o zaštiti od požara (“Narodne novine“, broj 92/10 i 144/22) i Zakona o vatrogastvu (“Narodne novine“, broj 114/22), sa pripadajućim pravilnicima.

Procjenom ugroženosti od požara i tehnoloških eksplozija za Grad Novigrad-Cittanova, te Planom zaštite od požara za Grad Novigrad-Cittanova, KLASA: 245-01/23-01/05 URBROJ: 2163-5-01-23-02 od 15.5.2023. godine u kojoj su razrađeni resursi, postupanja i obaveze u sustavu zaštite od požara za područje Grada Novigrada-Cittanova, prikazan je stvarni broj, veličina, smještaj i ustroj vatrogasnih postrojbi, odnosno dobrovoljnih vatrogasnih društava te njihova područja djelovanja i odgovornosti, sukladno Pravilniku o planu zaštite od požara (“Narodne novine“, broj 51/12).

Pravilnikom o minimumu tehničkih sredstava i opreme propisan je minimum tehničke opreme i sredstava potreban da bi vatrogasne postrojbe mogle obavljati vatrogasnu djelatnost sukladno odredbama Zakona o vatrogastvu.

Vatrogasnom djelatnošću razumijeva se i osposobljavanje vatrogasaca te njihovo sudjelovanje u vježbama, natjecanjima i sl., kao i redovito obavljanje liječničkih pregleda sukladno posebnim propisima.

Posebnu pažnju treba posvetiti radu sa vatrogasnom mladeži kao mogućim budućim vatrogascima, ali se ne smije zanemariti ni edukacija građana posebno poljoprivrednika u vezi spaljivanja biljnog otpada zbog mogućnosti izbijanja požara na otvorenim prostorima, ali i štetnosti na okoliš. Potrebno je osvijestiti, upoznati javnost i provoditi preventivne aktivnosti u svrhu povećanja sigurnosti i smanjiti opasnost (ili rizike) od nastanka požara.

U razdoblju od 1.1.2024. do 31.12.2027. godine potrebno je prema Pravilniku o programu osposobljavanja i usavršavanja vatrogasnih kadrova (“Narodne novine“, br. 61/1994, 106/99, 125/2019), kao i prema članku 11. st. 2. Zakona o vatrogastvu, provoditi različite oblike osposobljavanja vatrogasaca (profesionalnih i dobrovoljnih).

Sukladno Zakonu o zaštiti od požara („Narodne novine“, broj 92/10 i 114/22) u razmatranom razdoblju potrebno je:

* donijeti Godišnji provedbeni plan unapređenja zaštite od požara,
* izraditi Izvješće o stanju zaštite od požara na svom području i stanju provedbe godišnjeg provedbenog plana unapređenja zaštite od požara,
* donijeti Plan motriteljsko-dojavne službe za vrijeme povećane požarne opasnosti otvorenog prostora,
* usklađivati Plan zaštite od požara najmanje jednom godišnje s novonastalim uvjetima,
* održavati protupožarne vježbe Prema čl. 17. Zakona u cilju održavanja i provjere provedbe preventivnih mjera zaštite od požara, na način i u vremenu koje odredi ministar.

## JAVNA VATROGASNA POSTROJBA UMAG

Javna vatrogasna postrojba Umag temeljna je operativna snaga sustava civilne zaštite u velikim nesrećama i katastrofama, sukladno Planu zaštite od požara. Javna vatrogasna postrojba Umag je dužna djelovati u sustavu civilne zaštite u skladu s odredbama posebnih propisa kojima se uređuje područje vatrogastva, Zakona o sustavu civilne zaštite NN br. 82/15, 118/18, 31/20, 20/21 i 114/22 i Planu djelovanja civilne zaštite Grada Novigrada-Cittanova. Po stručnosti, opremljenosti, osposobljenosti i spremnosti najkvalitetnija su postojeća operativna i organizirana snaga civilne zaštite i njezin glavni nositelj na području Grada Novigrada-Cittanova.

## DOBROVOLJNO VATROGASNO DRUŠTVO GRADA NOVIGRADA-CITTANOVA

Dobrovoljno vatrogasno društvo tijekom ljetnih mjeseci provodi mjere zaštite od požara sukladno Programu aktivnosti u provedbi posebnih mjera zaštite od požara propisane od strane Vlade Republike Hrvatske te po pozivu Javne vatrogasne postrojbe Umag.

Ustrojavanje dežurstava i motriteljsko-dojavne službe, izviđačko-preventivnih ophodnji, održavanje protupožarnih nerazvrstanih cesta i dr., mjere su koje se poduzimaju za uklanjanje potencijalnih izvora opasnosti odnosno pravodobno otkrivanje, javljanje i gašenje požara u samom začetku.

## GRADSKO DRUŠTVO CRVENOG KRIŽA BUJE

Operativne snage Hrvatskog Crvenog križa koje djeluju na području Republike Hrvatske kao neprofitna pravna osoba, temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite, sukladno posebnim propisima kojima se uređuje područje djelovanja Hrvatskog Crvenog križa i planovima donesenih na temelju posebnog propisa kojim se uređuje područje djelovanja Hrvatskog Crvenog križa, odredbama Zakona i Državnom planu djelovanja civilne zaštite, kao i planovima civilne zaštite Grada Novigrada-Cittanova.

Osim navedenog, Gradsko društvo Crvenog križa Buje traži, prima i raspoređuje humanitarnu pomoć za potrebe na području svog djelovanja, obučava i oprema ekipe za izvršavanje zadaća u slučaju velikih prirodnih, ekoloških i drugih nesreća s posljedicama masovnih stradanja i epidemija.

Gradsko društvo Crvenog križa Buje strukturirano je i razvijeno društvo, sa sekcijama i radnim skupinama u brojnim područjima:

* pružanje prve pomoći, zaštiti zdravlja i dobrovoljno davanje krvi,
* traženje osoba u katastrofama,
* posebne pripreme radi odgovora na velike nesreće i katastrofe,
* spašavanje života na vodi,
* rad s mladeži,
* savjetovanje za problematiku ovisnosti, humanitarno-socijalni programi i drugi sadržaji.

Gradsko društvo Crvenog križa Buje će u idućem razdoblju izvršiti sljedeće:

* nastaviti edukaciju interventnog tima za djelovanje u katastrofama,
* procijeniti situaciju, podizanje naselja, organizaciju smještaja, psihološku pomoć i podršku,
* edukaciju i realistički prikaz pružanja prve pomoći za učenike osnovne i srednje škole,
* osposobljavanje za pružanje prve pomoći pripadnicima snaga civilne zaštite,
* osposobljavanje za pružanje prve pomoći pripadnicima udruga građana,
* nastaviti sa poticanjem i sufinanciranjem rada i daljnjeg razvoja.

Grad Novigrad-Cittanova nastaviti će sa financiranjem Gradskog društva Crvenog križa Buje sukladno važećim propisima.

## HRVATSKA GORSKA SLUŽBA SPAŠAVANJA – STANICA ISTRA

Operativne snage Hrvatske gorske službe spašavanja koje djeluju na području Republike Hrvatske kao neprofitna pravna osoba, temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja HGSS.

Operativne snage Hrvatske gorske službe spašavanja izvršavaju obveze u sustavu civilne zaštite sukladno Zakonu o sustavu civilne zaštite (NN br. 82/15, 118/18, 31/20, 20/21, 114/22), kao i planovima civilne zaštite Grada Novigrada-Cittanova.

Hrvatska gorska služba spašavanja-Stanica Istra, organizira, unapređuje i obavlja djelatnosti spašavanja i zaštite ljudskih života u planinama, na svim drugim nepristupačnim područjima kao i svim izvanrednim okolnostima.

Grad Novigrad-Cittanova nastaviti će sa su financiranjem Hrvatske gorske službe spašavanja - Stanica Istra sukladno važećim propisima.

## UDRUGE

Udruge koje nemaju javne ovlasti, a od interesa su za sustav civilne zaštite (npr. kinološke djelatnosti, podvodne djelatnosti, radio komunikacijske, zrakoplovne i druge tehničke djelatnosti), pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite. Svojim sposobnostima nadopunjuju sposobnosti temeljnih operativnih snaga te se uključuju u provođenje mjera i aktivnosti sustava civilne zaštite sukladno Zakonu o sustavu civilne zaštite (NN br. 82/15, 118/18, 31/20, 20/21, 114/22), kao i planovima civilne zaštite Grada Novigrada-Cittanova.

Grad Novigrad-Cittanova će međusobne odnose s udrugama regulirati sporazumima kojima se utvrđuju zadaće udruga u sustavu civilne zaštite, uvjeti pod kojim se udruge uključuju u aktivnosti sustava civilne zaštite, te financijska sredstva (donacije) namijenjena jačanju sposobnosti udruga za provođenje mjera i aktivnosti u sustavu civilne zaštite u velikim nesrećama i katastrofama.

Potrebno je nastaviti sa poticanjem daljnjeg razvoja udruga građana koje se zaštitom i spašavanjem bave kao svojom redovitom djelatnošću kroz osiguranje financijskih sredstava u proračunu Grada Novigrada-Cittanova, potrebnih za nabavu opreme i sredstava kao i osposobljavanje pripadnika, kao temeljnom pretpostavkom za njihovo učinkovito reagiranje u slučaju nastanka prirodne ili tehničko-tehnološke nesreće.

## POVJERENICI CIVILNE ZAŠTITE

 Za sudjelovanje u mjerama i aktivnostima u sustavu civilne zaštite, sukladno procjeni rizika, određeni su po mjesnim odborima povjerenici i njihovi zamjenici za područje Grada Novigrada-Cittanova, Odlukom o imenovanju povjerenika civilne zaštite za područje Grada Novigrada-Cittanova; Klasa: KLASA: 240-04/22-01/02, URBROJ: 2163-5-01-22-09, od 15.6.2022. godine.

Povjerenik civilne zaštite i njegov zamjenik:

* sudjeluju u pripremanju građana za osobnu i uzajamnu zaštitu, te usklađuju provođenje mjera osobne i uzajamne zaštite,
* daju obavijesti građanima o pravodobnom poduzimanju mjera civilne zaštite, te javne mobilizacije radi sudjelovanja u sustavu civilne zaštite,
* sudjeluju u organiziranju i provođenju evakuacije, sklanjanja, zbrinjavanja i drugih mjera civilne zaštite,
* organiziraju zaštitu i spašavanje pripadnika ranjivih skupina,
* provjeravaju postavljanje obavijesti o znakovima za uzbunjivanje u stambenim zgradama na području svoje nadležnosti i o propustima obavješćuju inspekciju civilne zaštite.

Do sada nije provedeno osposobljavanje povjerenika, ali bi se osposobljavanje trebalo provesti tijekom 2024. godine.

## KOORDINATORI NA LOKACIJI

Koordinator na lokaciji procjenjuje nastalu situaciju i njezine posljedice na terenu, te u suradnji s nadležnim stožerom civilne zaštite usklađuje djelovanje operativnih snaga sustava civilne zaštite.

Koordinatora na lokaciji, sukladno specifičnostima izvanrednog događaja, određuje načelnik stožera civilne zaštite iz redova operativnih snaga sustava civilne zaštite.

## PRAVNE OSOBE U SUSTAVU CIVILNE ZAŠTITE GRADA NOVIGRADA-CITTANOVA

Pravne osobe koje se zaštitom i spašavanjem bave u okviru redovne djelatnosti s Javnom vatrogasnom postrojbom Umag predstavljaju okosnicu sustava zaštite i spašavanja na području Grada Novigrada-Cittanova. Imaju obvezu uključivanja u sustav civilne zaštite kroz redovnu djelatnost, posebno u slučajevima angažiranja prema Planu djelovanja civilne zaštite na području Grada Novigrada-Cittanova. Utvrđeni su i načini dogradnje i jačanja dijela njihovih sposobnosti koji su posebno značajni za sustav civilne zaštite.

Odlukom o određivanju pravnih osoba od interesa za sustav civilne zaštite na području Grada Novigrada-Cittanova, definirane su pravne osobe koje bi sudjelovale u provođenju pojedinih mjera zaštite i spašavanja, a s ciljem priprema i sudjelovanja u otklanjanju posljedica katastrofa i velikih nesreća.

Pravne osobe koje obavljaju poslove zaštite i spašavanja kao redovnu djelatnost, djeluju sukladno svojim operativnim planovima i Planu djelovanja civilne zaštite za područje Grada Novigrada-Cittanova. S pravnim osobama od interesa za zaštitu i spašavanje potpisati će se Ugovor o suradnji u slučaju katastrofa i velikih nesreća koji ne zahtijeva od pravnih osoba izdvajanje posebnih materijalnih sredstava izvan redovnog poslovanja, ali se aktivira u slučaju katastrofa i velikih nesreća, a naročito se definiraju potrebni ljudski resursi, materijalna sredstva, strojevi i oprema, kao i vrijeme i način njihovog aktiviranja i angažiranja u provedbi zadaća civilne zaštite na području Grada Novigrada-Cittanova.

Nakon donošenja Procjene rizika na prijedlog Gradonačelnika Grada Novigrada-Cittanova, sukladno članku 17. Zakona o sustavu civilne zaštite (NN br. 82/15, 118/18, 31/20, 20/21, 114/22) potvrditi će se pravne osobe od interesa za sustav civilne zaštite Grada Novigrada-Cittanova.

Pravne osobe od interesa za civilnu zaštitu su pokrenule proces ili su izradile po Izvodu iz Procjene rizika od velikih nesreća za Grad Novigrad-Cittanova i Plana djelovanja civilne zaštite Grada Novigrada-Cittanova svoje Operativne planove za djelovanje civilne zaštite.

## OSTALE SLUŽBE I PRAVNE OSOBE KOJE SE BAVE CIVILNOM ZAŠTITOM

Odlukom o određivanju Pravnih osoba od interesa za sustav civilne zaštite na području Grada Novigrada-Cittanova definirane su, osim pravnih osoba od interesa za sustav civilne zaštite koje se bave u svojoj redovnoj djelatnosti, i pravne osobe koje bi sudjelovale u provođenju pojedinih mjera iz sustava civilne zaštite, a čija redovna djelatnost nije u području civilne zaštite, ali koje bi sa svojim ljudskim i materijalno-tehničkim kapacitetima sudjelovale u aktivnostima civilne zaštite.

U pravne osobe kojima civilna zaštita nije redovna djelatnost spadaju pravne osobe koje imaju postrojbe i stručne timove za civilnu zaštitu (komunalna društva, građevinske tvrtke, tvrtke koje imaju posebne strojeve – dizalice, šlepere, plovila i sl.), pravne osobe koje pružaju usluge (npr. prijevoznička, usluge smještaja i prehrane i sl.).

## PROVOĐENJE POJEDINIH MJERA CIVILNE ZAŠTITE

* 1. **SKLANJANJE**

Da bi se posljedice ugrožavanja ljudi, materijalnih dobara i okoliša smanjile na najmanju moguću mjeru, potrebno je uspostaviti optimalan odgovor na ugrožavanja sa stanovišta prostornog planiranja, uređenja, organizacije, razvoja i izgradnje prostora, te je neophodno i mjere civilne zaštite postaviti integralno, u svim vrstama sudjelovanja Grada Novigrada-Cittanova u prostornom planiranju.

Grad Novigrad-Cittanova je izradio evidenciju skloništa, te obavlja preglede, a obnova i održavanje nije provedeno do kraja.

Financijska sredstva za tekuće održavanje skloništa, tehničke kontrole i investicijskog održavanja biti će osigurani u Proračunu Grada Novigrada-Cittanova.

## UZBUNJIVANJE

Uzbunjivanje stanovništva i informiranje o vrsti i razmjerima ugroze u nadležnosti je Ravnateljstva civilne zaštite koji postupa sukladno Pravilniku o uzbunjivanju stanovništva. Iako gradovi nemaju obveze u razvijanju ovog sustava, potrebno je osigurati informiranost o stanju sustava za uzbunjivanje na području Grada Novigrada-Cittanova.

 Informacija o stanju sustava za javno uzbunjivanje sadržava ažurirane podatke o:

* stupnju tehničke opremljenosti sustava na cijelom području Grada Novigrada-Cittanova,
* kritična mjesta gdje sustav uzbunjivanja nije u funkciji ili je u stanju koji ne omogućava pravovremeno upozoravanje stanovništva,
* obavijest o planiranim ulaganja u sustav u narednom razdoblju.

Sukladno članku 39. Zakona o sustavu civilne zaštite (NN br. 82/15, 118/18, 31/20, 20/21, 114/22), vlasnici i korisnici objekata u kojima se okuplja ili istodobno boravi više od 250 ljudi, te odgojne, obrazovne, zdravstvene i druge ustanove, prometni terminali, sportske dvorane, stadioni, trgovački centri, hoteli, autokampovi, proizvodni prostori i slično, u kojima se zbog buke ili akustične izolacije ne može osigurati dovoljna čujnost sustava za javno uzbunjivanje, dužni su:

* uspostaviti i održavati odgovarajući sustav uzbunjivanja građana,
* bez naknade, na zahtjev Ravnateljstva civilne zaštite dopustiti postavljanje uređaja za uzbunjivanje građana i korištenje električne energije,
* povezati sustav sa Županijskim centrom 112.

## ZAŠTITA OKOLIŠA

Zakon o zaštiti okoliša, Nacionalna strategija zaštite okoliša i Strateški plan zaštite okoliša dali su odrednice i usmjerenja za dugoročno upravljanje okolišem u skladu s ukupnim gospodarskim, društvenim i kulturnim razvojem, kao i osnove za usklađivanje gospodarskih, tehničkih, znanstvenih, obrazovnih, organizacijskih i drugih mjera s ciljem zaštite okoliša.

Sukladno Uredbi o sprečavanju velikih nesreća koje uključuju opasne tvari (“Narodne novine“, br.44/14, 31/17, 45/17), utvrđena je obveza izvješćivanja gospodarskih subjekata o činjenici proizvodnje, skladištenja, prerade, rukovanja, prijevoza i skupljanja opasnih tvari. Agencija za zaštitu okoliša Republike Hrvatske formirala je registar rizičnih i potencijalno rizičnih postrojenja iz kojega će bit vidljivi gospodarski subjekti na prostoru grada koji proizvode, skladište, prerađuju, rukuju, prijevoze ili skupljaju opasne tvari.

## EDUKACIJA STANOVNIŠTVA NA PODRUČJU CIVILNE ZAŠTITE

Nesreća bilo kojeg oblika i obujma rijetko koga ostavlja ravnodušnim. Ljudi u takvim situacijama različito reagiraju, pojedini su skloni panici, neki traže pomoć, većina ne zna kako pravilno reagirati, što ponekad može imati kobne posljedice.

U pravcu postizanja pravilnog postupanja i smanjenja štete potrebno je konstantno educirati stanovništvo na slijedeći način:

* informiranja građana, školske populacije i mladeži kroz školske ustanove i rad mjesnih odbora i drugih institucija,
* provođenje informiranja građana putem sredstava javnog informiranja,
* prema postojećem kalendaru obilježavanje svih datuma od značaja za zaštitu i spašavanje,
* prezentacije rada redovnih snaga civilne zaštite širokom krugu mladeži svih uzrasta i sa pokaznim vježbama,
* uvrštavanjem na web stranicu grada informacije o sustavu civilne zaštite, korisnih za informiranje građana o načinu ponašanja u kriznim situacijama, kao i sve ostale informacije koje će doprinijeti osjećaju sigurnosti građana u funkcioniranje cjelokupnog sustava civilne zaštite.

Dan Civilne zaštite, Dan vatrogastva i Mjesec zaštite od požara, Međunarodni dan Crvenog križa, Dan broja 112, Dan planeta Zemlje, Dan voda i drugi datumi moraju biti u funkciji edukacije stanovništva i mladeži, a što znači da ove datume trebamo iskoristiti za prezentaciju rada i dostignuća sudionika civilne zaštite.

## SURADNJA NA POLJU CIVILNE ZAŠTITE

Suradnja na polju civilne zaštite ima za cilj razmjenu iskustava, podataka, znanja i vještina sa odgovarajućim institucijama civilne zaštite.

 Suradnja svih sudionika sustava civilne zaštite na području grada je iznimno dobra, a u razdoblju od 1.1.2024. do 31.12.2028. suradnju će se još nastojati unaprijediti kroz poduzimanje zajedničkih napora za dodatnu edukaciju članstva različitih sudionika CZ**,** unaprjeđenje horizontalne suradnje unutar JLS, ali i vertikalne suradnje na razini Županija – JLS u cilju što kvalitetnijeg i racionalnijeg planiranja, a po potrebi i korištenja snaga i resursa.

 Obzirom da nesreće ne poznaju granice nastojat ćemo održati i unaprijediti već do sada ostvarenu suradnju sa Civilnom zaštitom Kopra i Postojne (Slovenije) te Italije.

## FINANCIRANJE SUSTAVA CIVILNE ZAŠTITE

Kroz financiranje sustava civilne zaštite potrebno je postići racionalno, funkcionalno i učinkovito djelovanje sustava civilne zaštite.

Sukladno Zakonu o sustavu civilne zaštite (NN br. 82/15, 118/18, 31/20, 20/21, 114/22), potrebno je utvrditi izvore i način financiranja sustava civilne zaštite. U Proračun Grada Novigrada-Cittanova je potrebno ugraditi sredstva za financiranje sustava civilne zaštite imajući u vidu odredbe Zakona o sustavu civilne zaštite (NN br. 82/15, 118/18, 31/20, 20/21, 114/22) i odredbe posebnih propisa.

Potrebno je osigurati financijska sredstva za:

* rad Stožera civilne zaštite,
* postrojbe vatrogastva, imajući u vidu odredbe Zakona o vatrogastvu,
* službe i pravne osoba koje se zaštitom i spašavanjem bave u okviru svoje redovne djelatnosti,
* udruge koje se bave civilnom zaštitom temeljem posebnih propisa,
* ostalih udruga od interesa za civilnu zaštitu,
* unapređenje sustava civilne zaštite (edukacija, intelektualne usluge, promidžba, vježbe),
* naknade za privremeno oduzete pokretnine radi provođenja mjera civilne zaštite.

#  ZAKLJUČAK

Jedino razvijen i usklađen sustav civilne zaštite u mogućnosti je odgovoriti na raznolike prijetnje i ugroze koje se mogu javiti i ugroziti živote građana i uništiti stečena materijalna dobra, te prekinuti funkcioniranje društvene zajednice na određeno vrijeme.

Dobra povezanost svih subjekata civilne zaštite doprinosi njegovoj učinkovitosti na možebitnom otklanjanju posljedica i ranjavanja od neke od ugroza, nesreća ili katastrofa, ali i doprinosi racionalnom trošenju financijskih sredstava iz proračuna.

Slijedeći ove Smjernice u aktivnostima i rokovima izvršavanja, očekuje se da će Grad Novigrad-Cittanova na kraju planiranog razdoblja imati:

* završene sve aktivnosti oko izrade planskih dokumenata službe i pravne osobe koje se zaštitom i spašavanjem bave u okviru svoje redovne djelatnosti,
* dobrim djelom izvršiti aktivnosti oko izrade planskih dokumenata jedinica lokalne samouprave,
* educirane sudionike strukture upravljanja, zapovijedanja i izvršenja,
* višu razinu informiranosti građana o sustavu civilne zaštite, a samim time i veće povjerenje u sustav.

Smjernice za organizaciju i razvoj sustava civilne zaštite Grada Novigrada-Cittanova odnose se na razdoblje od 1.1.2024. do 31.12.2027. godine.